– ચાલુ વર્ષે રાજ્યના વન વિભાગ દ્વારા તા. ૨૭ મી જુલાઇ, ૨૦૧૮ ના રોજ કચ્છ ખાતે યોજાનારા રાજ્યકક્ષાના વન મહોત્સવ બાદ રાજપીપલાના જીતનગરમાં નવી જેલ કમ્પાઉન્ડ ખાતે જિલ્‍લાકક્ષાના વન મહોત્સવની ઉજવણીનું આયોજન હાથ ધરાયું છે. નિવાસી અધિક કલેક્ટરશ્રી ડી.કે. બારીયા, જિલ્‍લા પોલીસ અધિક્ષકશ્રી મહેન્દ્ર બગડીયા સહિત જિલ્‍લાના વિવિધ વિભાગના અમલીકરણ અધિકારીશ્રીઓની ઉપસ્થિતિમાં તાજેતરમાં નર્મદા જિલ્‍લા પંચાયતના કોન્ફરન્સ હોલ ખાતે ૬૯ મા જિલ્‍લા વન મહોત્સવની ઉજવણીના આયોજન અંગે યોજાયેલી બેઠકને સંબોધતાં નાયબ વન સંરક્ષકશ્રી (સામાજિક વનીકરણ) શ્રી પ્રતિક પંડ્યાએ જણાવ્યું હતું કે, ચાલુ વર્ષે રાજ્ય સરકારના આયોજન મુજબ જુલાઇ માસમાં કુલ ૧૫ કરોડ વૃક્ષોના વાવેતર કરવાની ઝુંબેશ અન્વયે નર્મદા વન વિભાગ હસ્તક ૩૦ લાખ રોપાઓનો ઉછેર કરાયો છે, જેમાં સરકારી નર્સરીમાં ૧૩ લાખ અને SHG મંડળી તેમજ ખેડૂત લાભાર્થીઓના ૧૭ લાખ રોપા ઉછેરનો સમાવેશ થાય છે.